В законовия срок, на официалната интернет страница на Районен съд – Хасково е публикуван Годишният доклад за дейността за 2023 г., изготвен на основание чл. 80, ал. 1, т. 12 от Закона за съдебната власт от Административен ръководител – председател на Районен съд – Хасково.

В доклада се съдържа информация за кадровото обезпечение на органа на съдебната власт, за предприетите организационни мерки във връзка с работата в намален състав, за постъпленията, образуването и движението на делата, обособени по видове и групи, за тяхното приключване и резултати от обжалването и протестирането на постановени съдебни актове, както и за натовареността на съдиите в РС - Хасково. Направена е съпоставка с данните от предходни периоди и са очертани някои тенденции и закономерности. Включена в доклада е и информация за дейността на държавните съдебни изпълнители, съдиите по вписванията, Бюро „Съдимост“, за извършени проверки на дейността, резултата от тях и предприетите мерки. Включени са също така данни и в други аспекти от дейността като инициативи, отчет на дейностите по изпълнение на комуникационната стратегия, както и информация за организация на дейността на Районен съд – Хасково. Обсъждането на Годишния доклад за дейността на РС – Хасково през 2023 г. ще се проведе от Общото събрание на РС – Хасково на 05.02.2024 г. в Зала № 4 на Районен съд – Хасково. След изчерпване на дневния ред на Общото събрание на РС – Хасково, представители на медиите ще имат възможност за въпроси към ръководството на РС – Хасково.

Накратко предоставяме следното резюме на информацията, съдържаща се в Годишния доклад за дейността на РС – Хасково през 2023 г.:

Според съдържащата се в уводната част на Доклада информация, Районен съд (РС) – Хасково е най-големият първоинстанционен съд в съдебния район на Окръжен съд (ОС) – Хасково, намиращ се в областния център, с район, обхващащ териториите на община Хасково, с население от общо 79 939 жители, Община Стамболово - 26 населени места с общо 5 683 жители, а Община Минерални бани - 12 населени места с общо 5 493 жители (по статистически данни на НСИ за населението към 31.12.2022 година). Щатът на Районен съд – Хасково към 01.01.2023 г. включва 11 щатни бройки за длъжността “съдия”, в т.ч. административен ръководител – председател, заемана от Пламен Стоянов Георгиев и една щатна бройка за заместник на административния ръководител – заместник – председател, заемана от съдия Христина Запрянова Жисова.

През отчетната 2023 година приключи обявеният, с Решение на Съдийската колегия на Висшия съдебен съвет по Протокол № 48/20.12.2022 г., обнародвано в ДВ, бр. 1/03.01.2023 г., на основание чл. 180 от ЗСВ, конкурс по реда на чл. 189, ал.1 и ал. 3 от ЗСВ за преместване и заемане на 3 /три/ щатни бройки за длъжността „съдия“ в районните съдилища, в това число и на незаетите към този момент щатни бройки в Районен съд – Хасково. След класиране на кандидатите в конкурса, с решения на СК на ВСС по Протокол № 31 от 03.10.2023 г., т.8.21, т. 8.25 и т. 8.26.11 съответно Иван Статев Маринов – съдия в Районен съд – Димитровград, Жулиета Цонева Стоянова – прокурор в Районна прокуратура - Шумен и Даниела Йорданова Банкова – прокурор в Районна прокуратура – Перник бяха преместени на длъжност „съдия“ в Районен съд – Хасково и встъпиха в изпълнение на длъжността, на основание чл. 161 ал. 1 и ал. 2 от ЗСВ на проведени общо събрания на Районен съд – Хасково, по реда на чл. 161, ал. 3, вр. ал. 2 и ал. 1, вр. чл. 157, ал. 1 и ал. 2, вр. чл. 155 от ЗСВ.

Щатът на Районен съд – Хасково включва 3 щатни бройки за длъжността “съдия по вписванията”, всички заети през 2023 г. и две щатни бройки за длъжността „държавен съдебен изпълнител“.

Към 31.12.2023 г. Районен съд – Хасково по щатно разписание разполага с 34 щатни бройки за съдебни служители, като администрацията на РС – Хасково се състои от обща и специализирана администрация.

През 2023 година в Районен съд – Хасково са постъпили общо 3 917 броя дела, от които 3 910 са новообразувани (в това число - 12 дела - върнати за ново разглеждане под нов номер и 5 дела повторно внесени и образувани под нов номер след прекратяване на съдебното производство) и 7 броя дела продължаващи под същия номер. През 2023 г. 2 840 са новообразуваните граждански и административни дела, а 1 070 броя са новообразуваните наказателни дела.

Налице е спад на постъпленията през 2023 г. спрямо предходните три отчетни периода, като в сравнителен план – през 2023 г. са постъпили с 610 по-малко дела спрямо 2022 г., с 492 дела по - малко спрямо 2021 г., и спрямо 2020 г. е налице спад в постъпленията – с 525 дела.

През отчетния период общият брой на делата за разглеждане е 4 630, от които 3 428 граждански и административни дела и 1 202 наказателни дела. Този общ брой е с 609 дела по-малко, в сравнение с предходния отчетен период – 2022 година, с 546 дела по-малко в сравнение с 2021 г., и с 519 дела по - малко спрямо 2020 г. Тоест, отклонението може да се приеме за съществено и спрямо трите предходни периода, като такова е най – вече спрямо 2022 г.

В края на отчетния период са останали общо 705 несвършени дела, от които 588 граждански и административни дела и 117 наказателни дела. Този общ брой е с 8 дела по-малко, в сравнение с предходния отчетен период – 2022 година, със 7 броя по-малко в сравнение с останалите несвършени през 2021 г. и с 62 броя дела по-малко в сравнение с останалите несвършени през 2020 г .

Кардиналният извод е, че приключените дела в рамките на отчетния период са значителен брой, а делът на останалите несвършени към края на 2023 г. недотам отклоняващ се от този през изминалия на фона на изключително високата натовареност през последните години, но при компенсиране в известна степен с по – никсък брой подсдъпления както по граждански, така и по наказателни дела.

През отчетния период пред въззивната инстанция са обжалвани 171 от общия брой постановени актове по свършени граждански и административни дела, което съставлява 6,02 %. В сравнителен план, този процент бележи спад спрямо предходните два отчетни периоди, когато същият е бил: през 2022 г. - 6,67 %, през 2021 г. – 8,18 %, през 2020 г.– 7,61%.

През отчетния период пред въззивната и касационна инстанция са обжалвани, респ. протестирани, общо **229** съдебни акта,постановени понаказателни дела, което съставлява 21,11 % от общия брой постановени актове по наказателни дела.

Този процент бележи ръст спрямо предходните три години, когато през 2022 г. е бил 19,17 %; през 2021 г. е бил 9,85 %; а през 2020 г. е бил 17,35%.

**Общата натовареност по щат през 2023 г. на съдиите в Районен съд – Хасково**, изразена в брой дела за разглеждане месечно от един магистрат, е **35,08**, а изразена в брой дела свършени месечно от един магистрат – **29,73.**

Отчитайки, че не през цялата 2023 г. съдиите са работели в пълен състав **действителната натовареност през 2023 г. на съдиите в Районен съд – Хасково**, изразена в брой дела за разглеждане месечно от един магистрат, е **58,48**, а изразена в брой дела свършени месечно от един магистрат **– 49,58** дела.

През отчетния период - 2023 година в Съдебно-изпълнителна служба (СИС) при Районен съд - Хасково са образувани изпълнителни дела по видове вземания, както следва: за вземания в полза на държавата, в началото на 2023 г. изпълнителните дела са били 749 броя за 574 702 лева, образувани изпълнителни дела – 367 броя за 185 495 лева; за вземания в полза на юридически лица и търговци в началото на 2023 г. изпълнителните дела са били 159 броя за 28 093 669 лева, образувани изпълнителни дела – 1 брой за 300 лева; за вземания в полза на граждани в началото на 2023 г. изпълнителните дела са били 674 броя за 255 185 лева, а образувани изпълнителни дела - 32 броя за 170 937 лева.

През отчетния период съдиите по вписванията при Районен съд Хасково са извършили 7 466 броя вписвания, отбелязвания и заличавания и са издали 6 320 броя преписи, удостоверения и други справки.

През 2023г. от Бюро „Съдимост“ в Районен съд – Хасково са издадени 4534 свидетелства за съдимост, 1 057 справки за съдимост, или общо 5 591 свидетелства и справки за съдимост.

През отчетния период не са извършени планови проверки от Инспекторат към ВСС, Инспекторат по ЗСВ към Министъра на правосъдието, Окръжен съд – Хасково или други контролни органи.

Дейността на Районен съд – Хасково, както в предходните, така и през отчетната 2023 г. е оценена от председателя на РС - Хасково като ефективна на фона на многобройните предизвикателства от различно естество, пред които органът на съдебната власт бе изправен не само в обсъждания период от време, но и преди това, довело до натрупване.

Въпреки негативното въздействие на всички изброени и анализирани фактори, дейността на РС – Хасково от гледна точка срочността и качеството на правосъдие и предлаганите услуги бе на нужното високо ниво, за да обезпечи ролята на органа на съдебната власт. Ситуацията в началото на годината, въпреки, че не бе благоприятна за възстановяване работната среда и атмосфера, както и за възобновяване на инициативи, насочени към подрастващите и водещи до подобряване публичния образ на институцията, с оглед високата натовареност, загубата на колега, заложените цели все пак бяха във възможната степен постигнати. Усилията на съдиите и съдебните служители, както и на държавните съдебни изпълнители и съдиите по вписванията бяха неизменно съсредоточени и през 2023 г. върху гарантиране върховенството на закона и утвърждаване на справедливостта, респ. качественото предоставяне на съдебни услуги за потребителите им. Тези усилия заслужават да бъдат високо оценени и да бъдат продължени занапред, още повече с оглед реалната перспектива през вече настъпилата 2024 година в Районен съд – Хасково кадровата криза в съдийския състав да намери окончателно разрешение.